Ich ha jo eigentlich nie vor gha, Brasile richtig z'bereise. Für das Land allei bruucht me glaub scho öppe 3 bis 4 Mönet, es isch  soooo gross. Ich ha mi aber entschlosse, uf em vo Wäg Uruguay zu de mächtige Iguazú-Wasserfäll, durch Brasilie durezfahre und mol no e Abstächer ans Meer z'mache.    Und so han i in Montevideo dr Bus nach Florianópolis gschnappt. Mit 22 Schtunde mol wider e längeri Busfahrt. Isch aber sehr komfortabel gsi, ha kei Sitznochber gha und drum ganz viel Platz. Dr Stuttgarter Max, wo'n i in Colonia troffe ha, isch au im glyche Bus gsi, und au er isch nach "Floripa". Und wül es Bett in dr Jugi gliich tüür isch wie'n es Apartement, händ mer unseri eigeni Wohnig gha für 2 Täg.  Florianópolis isch e grossi Stadt wo hauptsächlich vom Tourismus läbt. Es ligt uf ere Insle grad vor dr Küschte, und dört het's ganz viel schöni Stränd, viel Hotels, Apartements, Bars und s'übliche Schaiawaia, wo zu soneme grosse Badeferienort halt eifach drzueghört. D'Saison isch aber au do scho fascht verby, und drum het's au nüm viel Lüt. Aber warm isch es no gsi. 30° sind e schöni Abwächslig gsi zu dr eher chüehlere Zyt wyter südlich. Dr Atlantik isch au no schön warm (und au nid zu warm!) gsi, e perfekte Tag am Strand!  Aber ich bi mir au fascht e chli verlore vorcho an däm neue Ort. Do bin i also uf e Tag genau sit eim Johr unterwägs, und plötzlich verschtand i d'Lüt nüm. Portugiesisch! Läck, das isch jo kei Schprooch! Und au wenn me guet spanisch cha, verschtoht me also vom Portugiesische nid würkli viel - je nach Dialäkt überhauptnüt. Und die verschtönd au nid viel vom  Spanische, also d'Verständigung isch plötzlich ufwändiger worde. Aber in somene Tourischteort chöne viel Lüt änglisch, und so isch es denn au wider gange.